**SZOMBATHELY MEGYEI JOGÚ VÁROS**

**ÖNKORMÁNYZATÁNAK**

**A 2018. ÉVI KÖLTSÉGVETÉSI BESZÁMOLÓJA**

**/ZÁRSZÁMADÁS/**

# Szombathely Megyei Jogú Város Önkormányzata Közgyűlésének

**…/2019*.* (…….) önkormányzati rendelete**

**az önkormányzat 2018. évi gazdálkodásának végrehajtásáról**

Szombathely Megyei Jogú Város Önkormányzatának Közgyűlése az Alaptörvény 32.cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva a következőket rendeli el:

**1. §**

A rendelet hatálya a Közgyűlésre és annak szerveire, az önkormányzat költségvetési szerveire terjed ki.

# AZ ÖNKORMÁNYZAT BEVÉTELEI ÉS KIADÁSAI

**2. §**

(1) A Közgyűlés a városi önkormányzat 2018. évi költségvetésének tényleges bevételi főösszegét 32.777.867 eFt-ban, kiadási főösszegét 22.427.376 eFt-ban állapítja meg.

(2) A tényleges működési bevételek és kiadások egyenlegét + 1.815.905 eFt-ban, az előző évek működési maradványának igénybevételét + 420.703 eFt-ban határozza meg. Az így számított működési egyenleg +2.236.608 eFt.

(3) A tényleges felhalmozási célú bevételek és kiadások egyenlegét – 247.831 eFtban, az ezt finanszírozó előző évek maradványának igénybevételét +8.365.112 eFt-ban határozza meg. Az így számított felhalmozási egyenleg +8.117.281 eFt.

(4) A finanszírozási célú tényleges bevételeket 93.155 eFt-ban határozza meg.

(5) A finanszírozási célú tényleges kiadásokat 96.553 eFt-ban határozza meg.

(6) A külső finanszírozási célú tényleges bevételeket 0 eFt-ban határozza meg.

**3. §**

(1) A költségvetés kiemelt előirányzatainak teljesítését az 1. melléklet, az összevont mérleg adatokat a 2. melléklet, a pénzeszközök változását a 19. melléklet tartalmazza.

(2) A 2. § (1) bekezdésében meghatározott tényleges bevételi főösszeg forrásait és azok összegét a 3., 5. és a 17. melléklet tartalmazza.

(3) A költségvetési szervek bevételeit a 4. melléklet tartalmazza.

**4. §**

A Közgyűlés a költségvetési szervek kiadásait 9.950.504 eFt-ban határozza meg a 6. mellékletben részletezettek szerint. A költségvetési szervek felhalmozási kiadásainak célonkénti részletes adatait a 29-30. melléklet tartalmazza.

**5.§**

A Közgyűlés a költségvetési szervek – kiemelt előirányzatként kezelt – 2018.évi engedélyezett záró létszámkeretét 1.460 főben határozza meg a 7. mellékletben részletezettek szerint.

**6. §**

Az ágazatonként meghatározott célok elkülönített kiadásainak felhasználását a 8-16. melléklet tartalmazza. A segély kifizetésekről és a lakásalap bevételeiről és kiadásairól a 25-26. melléklet tájékoztató adatokat tartalmaz.

**7. §**

Az önkormányzat a felhalmozási kiadások előirányzatainak teljesítését 4.869.611 eFt-ban határozza meg, amelynek célonkénti részletes adatait a 18. melléklet tartalmazza.

**8. §**

A 2018. évi közvetett támogatásokról szóló tájékoztatót a 20. melléklet, az Európai Uniós támogatással megvalósuló projektek bevételi és kiadási előirányzatainak teljesítését a 21. melléklet, a többéves kihatással járó döntések számszerűsítését a 22. melléklet tartalmazza.

##### **VAGYONMÉRLEG**

**9. §**

A vagyonmérleg adatainak részletezését a 23-24. melléklet, az önkormányzat vagyonkimutatását a 27-28. melléklet, a részesedések állományát a 31. melléklet tartalmazza.

1. **ZÁRÓ RENDELKEZÉSEK**

**10. §**

Ez a rendelet a kihirdetését követő napon lép hatályba.

##### Dr. Puskás Tivadar Dr. Károlyi Ákos

polgármester jegyző

**INDOKOLÁS**

**I. FELADATELLÁTÁS ÁLTALÁNOS ÉRTÉKELÉSE**

Szombathely Megyei Jogú Város Önkormányzata által ellátandó közszolgáltatási feladatok körét elsősorban a Magyarország helyi önkormányzatairól szóló 2011. évi CLXXXIX. törvényben szabályozottak határozzák meg.  Ezen túlmenően szakmai-ágazati törvények, rendeletek határoznak meg az Önkormányzat részére kötelezően ellátandó feladatokat. Az önként vállalt feladatok köre az önkormányzat ágazati feladatait áttekintve szinte minden területen megjelent, elsősorban a sport, és a kulturális, oktatási, egészségügy, szociális ágazat területén. Ezt támasztja alá a beszámolóban kimutatott pénzeszközátadások (alapítványoknak, egyesületeknek stb.) összege is.

Az Önkormányzat kötelező és önként vállalt feladatait saját költségvetési szerveivel, intézményeivel, általa alapított gazdasági társaságok, közhasznú szervezetek segítségével, valamint vásárolt közszolgáltatások révén látta el, tehát gondoskodott azon feladatok ellátásáról, melyek törvények, rendeletek által előírtak.

A költségvetési intézmények feladatai teljes részletezettséggel az intézményi alapító okiratokban kerültek meghatározásra.

*Költségvetési szervek összetétele a következő:*

Szombathely Megyei Jogú Város Önkormányzata a Polgármesteri Hivatalon kívül a következő intézményeket működtette **2018. január 1-jén**:

|  |  |
| --- | --- |
| Megnevezés | Intézmények száma |
| Óvodai ellátás | 18 gazdasági szervezettel nem rendelkező és 1 gazdasági szervezettel rendelkező költségvetési szerv |
| Közművelődési feladatok ellátása | 5 gazdasági szervezettel nem rendelkező költségvetési szerv |
| Településüzemeltetési, közszolgáltatási feladatok ellátása | 2 gazdasági szervezettel nem rendelkező költségvetési szerv |
| Egészségügyi feladatok ellátása | 1 gazdasági szervezettel rendelkező költségvetési szerv |
| Gyermekjóléti és gyermekvédelmi feladatok ellátása | 1 gazdasági szervezettel rendelkező költségvetési szerv |
| Szociális alapellátási feladatok | 1 gazdasági szervezettel rendelkező költségvetési szerv |
| Összesen | 25 gazdasági szervezettel nem rendelkező és 4 gazdasági szervezettel rendelkező költségvetési szerv |

Szombathely Megyei Jogú Város Önkormányzata 4 nemzetiségi önkormányzat (horvát, roma, német, szlovén), valamint 1 társulás (Nyugat-dunántúli Regionális Hulladékgazdálkodási Önkormányzati Társulás) gazdálkodásával kapcsolatos feladatokat is ellátta.

Szombathely Megyei Jogú Város Német Önkormányzatához 1 oktatási intézmény kapcsolódik. A többi nemzetiségi önkormányzathoz és társuláshoz költségvetési intézmény nem kapcsolódik.

Szombathely Megyei Jogú Város Önkormányzata a Magyarország 2018. évi költségvetéséről szóló törvényben foglaltak szerint meghatározott központi támogatásokban részesül a település lakosságszáma alapján, mely 2018. január 1-jén 76.528 fő.

**I/a. PÉNZESZKÖZÖK VÁLTOZÁSA**

Az önkormányzat pénzkészletének 2018.évi változását a 19. sz. melléklet mutatja be.

Az önkormányzat intézmények nélküli záró pénzkészletének összege 2018. december 31-én 10.355.303 eFt volt, ami nem csak az elszámolási számla egyenlegét mutatja, hanem az EU-s források finanszírozási számla és az egyéb (pl.: bérlakás elkülönített számlája, pályázatok alszámlái, munkáltatói kölcsön számlája,) alszámlákon elkülönített egyenlegeket is tartalmazza.

Az önkormányzat elszámolási főszámlája ténylegesen ebben az időpontban 3.833.862 eFt egyenleggel, az egyéb számlái 262.711 eFt egyenleggel zártak. A Magyar Államkincstárnál vezetett EU-s források finanszírozási számla egyenlege 2018. december 31-én 6.258.730 eFt volt, mely a TOP pályázatok 2016-2018. években lehívott, de 2018 év végéig fel nem használt támogatási előlegeket tartalmazza.

**II. BEVÉTELI FORRÁSOK ÉS AZOK TELJESÍTÉSE**

Az Európai Uniós fejlesztési projektek bevételi és kiadási számviteli elszámolása a módosított számviteli előírások szerint a könyvekben működési és felhalmozási főkönyvi bontásban szerepel mind kiadási mind bevételi oldalon az 1. melléklet szerint. Annak érdekében, hogy a projektek teljes körű költségvetése áttekinthető, átlátható legyen, a rendelet többi mellékletében a működési és felhalmozási tételek nem kerültek szétbontásra.

A város 2018. évi eredeti bevételi előirányzata 32.790.137 eFt, mely az évközi rendeletmódosítások során összességében 4.400.550 eFt-tal növekedett:

A változás főbb okai:

* az önkormányzati és az intézményi többletbevételek,
* az év közben biztosított központi, és egyéb támogatások,
* az átvett pénzeszközök összegei jelentették.

***Működési célú támogatások államháztartáson belülről***

*Önkormányzatok működési támogatása*

A tervezett előirányzatot módosították az év közbeni igényléseken alapuló szociális, gyermekjóléti feladatok támogatásaként önkormányzatunkat megillető összegek, valamint a kiegészítő támogatások évközi módosításai (pl. kéményseprő ipari közszolgáltatások támogatása, helyi közösségi közlekedés támogatása, bérkompenzáció támogatása)

*Egyéb működési célú támogatások bevételei államháztartáson belülről*

Az intézményekkel összesített működési támogatásértékű bevételként ténylegesen realizálódott összeg 525.945 eFt volt. Ebből az Egészségügyi Alapellátó Intézmény OEP finanszírozása 239.610 eFt.

Itt számoljuk el az Európai Unios és egyéb működési célú pályázatokhoz kapcsolódó bevételeket, melyek a támogatási szerződések szerinti lehívások ütemében érkeztek.

***Közhatalmi bevételek***

A helyi adóbevételeink változását (indexét) - az előző évi tényadatokat 100 %-nak tekintve - az alábbi táblázat mutatja be:

|  |  |  |  |  |  |
| --- | --- | --- | --- | --- | --- |
|  | **2014/2013** | **2015/2014** | **2016/2015** | **2017/2016** | **2018/2017** |
| Építményadó | 91,35 | 94,97 | 106,13 | 98,88 | 104,15 |
| Idegenforgalmi adó | 76,13 | 168,86 | 99,80 | 115,75 | 109,22 |
| Iparűzési adó | 104,90 | 117,03 | 103,65 | 104,80 | 109,78 |
| **Összesen:** | **102,43** | **113,61** | **103,97** | **104,02** | **109,05** |

A **helyi iparűzési adóbevétel** vonatkozásában az előző évhez képest a bevételi összeg emelkedett, összegszerűségében 804.967 eFt-tal. Az előirányzat túlteljesülését néhány kiemelkedő adóerővel rendelkező szombathelyi vállalkozás jelentős adókötelezettség növekedése eredményezte.

Az **építményadó** tekintetében a 2017.évi teljesítési adatokhoz képest a mutatkozó bevételi összeg növekedését a korábbi években megvalósult beruházások miatt keletkezett adókötelezettség eredményezte.

Az **idegenforgalmi adó** összegszerűségében kis arányt képvisel, a 2017. évhez viszonyítva növekedés mutatkozott.

***Működési bevételek:***

Az önkormányzatnál a működési bevételek jelentős hányadát a bérleti és lízingdíj bevételek képezik. Itt számoljuk el az önkormányzati helyiségek és lakások bérleti díját, valamint a közterület-foglalási és parkolás gazdálkodási bevételeket is.

***Működési célú átvett pénzeszközök***

Működési célú átvett pénzeszközök között számoljuk el az államháztartáson kívüli szervezetektől kapott működési célú támogatásokat, illetve a nyújtott kölcsönök visszatérüléseit. Az intézményekkel összevont ténylegesen realizálódott összeg 64.754 eFt.

***Felhalmozási célú támogatások államháztartáson belülről***

Felhalmozási célú önkormányzati központi támogatásként 56.500 eFt realizálódott az út és járdafelújítás, csapadékvíz elvezetés beruházások központi támogatása, valamint a muzeális intézmények szakmai támogatása.

Az Európai Uniós pályázatokhoz és a Modern Városok Programhoz kapcsolódó felhalmozási célú támogatások a projektek megvalósulási ütemének megfelelően és a támogatási szerződésekben foglaltak szerint kerültek lehívásra. 2018.év során e tétel 4.364.928 eFt összeget jelentett.

***Felhalmozási bevételek***

Az önkormányzati lakások, ingatlanok értékesítéséből pályáztatás során befolyt bevétel 316.745 eFt. A tervezett ingatlanértékesítés bevételei elsősorban a Jókai Mór u. 9. és a Kossuth L. u. 2. sz. alatti ingatlanok, továbbá a 8613/9 hrsz., a 4678/16-22. hrsz. építési telkek értékesítéséből adódtak össze.

***Felhalmozási célú átvett pénzeszközök*** teljesítése összesen 59.557 eFt, melynek nagyobb tételei:

Munkáltatói kölcsön visszatérülése 15.177 eFt

Lakáskölcsön törlesztés 10.823 eFt

AVUS központi támogatás elszámolása 30.800 eFt

**III. KIADÁSOK ALAKULÁSA**

**ÁGAZATI KIADÁSOK**

***Oktatási kiadások (8.sz.melléklet)***

Szombathely Megyei Jogú Város Közgyűlése 2018. évre vonatkozóan – az intézmények működtetésén túl – az oktatási ágazat eredeti előirányzatát 189.290 eFt összegben határozta meg, amely összeg tartalmazta az oktatási intézmények karbantartására fordítható 45.000 eFt keretösszeget is.

Az oktatási kiadásokban szereplő tételek törvény, önkormányzati rendelet, közgyűlési illetve bizottsági határozatok, továbbá fennálló szerződések alapján kerültek tervezésre és felhasználásra. Az Oktatási kiadásokból – a karbantartás kivételével – kizárólag a szakmai Bizottság határozata alapján történt kifizetés.

***Kulturális kiadások (9.sz.melléklet)***

Kulturális kiadásokra illetve média támogatására 2018. évben összesen módosított előirányzatként 3.216.520 eFt-ot biztosított a Közgyűlés, amelyből 2.875.867 eFt a kulturális intézmények kiadása.

Nem önkormányzati szervezetek támogatására 2018. évben 38.950 eFt-ot biztosított a Közgyűlés, a támogatási összegek megállapodás alapján teljes egészében kiutalásra kerültek.

A Kulturális és civil alap tételsoron 15.526 eFt állt rendelkezésre, amelyből kifizetés a szakmai bizottság határozatai alapján történt. 2018. december 31. napjáig a módosított előirányzat 98,20 %-a felhasználásra került.

A rendezvények, egyesületek, intézmények, médiák, színház támogatása a szerződésekben meghatározottak szerint került kifizetésre.

***Szociális kiadások (10.sz.melléklet)***

Szociális kiadásokra a Pálos Károly Szociális Szolgáltató Központ és Gyermekjóléti Szolgálat támogatásán kívül módosított előirányzatként 390.675 eFt állt rendelkezésre, a teljesítés év végéig 90,92 %.

A központi bevételekkel fedezett kiadásokra 13.999 eFt állt rendelkezésre, amely összeg tartalmazza a 2017.év december havi kiadásainak központi megtérítését is.

Az önkormányzati bevételekkel fedezett kiadások teljesítése összességében 91,35 %-os,a rendelkezésre álló 376.676 eFt előirányzatból 344.106 eFt került 2018. december 31. napjáig kifizetésre.

Önkormányzati támogatásból biztosított segélykeretből a szociálisan rászorult állampolgárok érdekeit és jogos igényeit szem előtt tartva, a központi és a helyi szakmai irányelveknek, rendeleteknek megfelelően gazdálkodva szociális ellátásokat folyósítottunk.

***Egészségügyi kiadások (11.sz.melléklet)***

A Szombathelyi Egészségügyi és Kulturális Intézmények GESZ támogatásán kívül módosított előirányzatként 71.040 eFt állt rendelkezésre, mely összeg év végéig 84,36 %-ban felhasználásra került.

***Gyermekvédelmi kiadások (12.sz.melléklet)***

A Szombathelyi Egyesített Bölcsődei Intézmény és Családi Napközi működési és felhalmozási kiadásokra biztosított támogatásán kívül 3.555 eFt állt rendelkezésre.

A Közgyűlés 3.000 e Ft támogatást biztosított az SOS Gyermekfalu Magyarországi Alapítvány támogatására, mely összeg 2018. december végéig teljes összegben kiutalásra került.

***Egyéb más ágazathoz nem sorolható intézmények és feladatok kiadásai (13. sz. melléklet)***

A Parkolásgazdálkodási kiadás előirányzatából a megkötött szerződés szerint kifizetésre került a parkolás üzemeltetés költsége.

Az Áfa befizetések tételsoron jelentkezik a projektek megvalósításához kapcsolódó fordított áfa befizetése is, melynek előirányzata az adott projekt egységes kezelése miatt a felhalmozási táblázatban került külön soron nevesítésre.

A Lakás és helyiségüzemeltetés feladatait üzemeltetési szerződés alapján a SZOVA Zrt. látja el. A 2018. évre vonatkozó üzemeltetés során keletkezett hiányt az önkormányzat május 31. napjáig téríti meg a SZOVA Zrt. részére a 451/2015.(XII.10.) Kgy.sz.határozat alapján.

A Választott tisztségviselők juttatásai tételből került kifizetésre a polgármester, alpolgármesterek, képviselők és bizottsági tagok részére a 2018. évi illetmény, cafetéria juttatások és kiküldetés költsége.

Erdőgazdálkodási költségek tétel terhére a megkötött szerződés szerinti munkák kerültek megrendelésre, pénzforgalmi teljesítése megtörtént.

Közbeszerzési kiadások tételből a teljesítés a szerződésnek és a jogszabályoknak megfelelően történt.

A Savaria Városfejlesztési Nonprofit Kft. tulajdonosi támogatásként 5.000 eFt,a Nyugat-Pannon Járműipari és Mechatronikai Központ Szolgáltató Nonprofit Kft. 10.000 eFt működési támogatást kapott.

A Vasivíz Zrt részére az uszoda fenntartás költségeihez 100.000 eFt, a SZOVA Zrt részére a Tófürdő, Kalandváros, Műjégpálya 2017. és 2018.évi veszteségének megtérítéséhez 120.000 eFt támogatást biztosított a költségvetés.

A helyi közösségi közlekedés támogatása címen kapott központosított pénzeszközök beérkezése után az összegek az ÉNYKK Zrt. részére továbbutalásra kerültek, ezen felül a helyi tömegközlekedés támogatására 330.000 eFt került kiutalásra.

Az oktatás területét érintően az egyéb más ágazathoz nem sorolható intézmények és feladatok kiadásai között került megtervezésre az önkormányzat valamint az Egyetemek közötti együttműködési megállapodások alapján biztosított támogatások összege.

Az ELTE Gothard Asztrofizikai Obszervatórium Multidiszciplináris Kutatóközpont részére, valamint a Pécsi Tudományegyetem Egészségtudományi Kar Szombathelyi Képzési Központja részére a támogatási összeg teljes egészében kiutalásra került.

Az ELTE Bolyai János Gyakorló Általános Iskola és Gimnázium tanulóinak étkeztetéséhez évi 20.000 e Ft-tal járul hozzá önkormányzatunk.

Az önkormányzat a Szolidaritási adó befizetési kötelezettségének eleget tett 804.919 eFt összegben.

A vásárok, rendezvények, karácsonyi díszkivilágítás tételsor tervezett előirányzatából 58.440 eFt került kifizetésre, további 26.757 eFt kötelezettségvállalás áthúzódik 2019.évre.

Az URBACT III. program Disarmedcities projekt lezárult a partneri jelentésünket és kifizetési kérelmet a Széchenyi Programiroda elfogadta. Az ERFA támogatás 2019. I. félévében várható.

A TOP projektek esetében támogatási szerződés áll rendelkezésre, amelyek alapján a projektek megvalósítása folyamatban van.

Az egyéb működéssel kapcsolatos kiadások és egyéb támogatások, kiadások tételsorok a szerződésekben és kötelezettségvállalásokban foglaltaknak megfelelően kerültek kiutalásra, az áthúzódó kötelezettségvállalások összegeit a maradvány elszámolásról szóló előterjesztésben szerepeltetjük.

## *Sportkiadások (14.sz.melléklet)*

Szombathely Megyei Jogú Város Közgyűlése 2018. évben 1.028.516 eFt-ot biztosított a sport ágazat kiadásaira, melyből 157.938 e Ft a Szombathelyi Sportközpont és Sportiskola Nonprofit Kft. működéséhez nyújtott önkormányzati támogatás.

A sportkifizetésekre a Közgyűlés és szakmai Bizottság határozatai alapján, szerződéskötést követően került sor.

A nagyobb összegű támogatások kifizetése a sportszervezetekkel egyeztetett ütemezés szerint, szerződés alapján történtek. A többi sportszervezet a szakmai Bizottság döntése alapján nagyobb részt pályázati úton, vagy egyedi kérelemre működési támogatásban, valamint rendezvény támogatásban részesült.

A Szombathelyi Szabadidősport Szövetség és a Városi Diáksport Bizottság a Jogi és Társadalmi Kapcsolatok Bizottságához benyújtott éves programja alapján kapott támogatást.

A Szombathelyi Szabadidősport Szövetség támogatása 2018. évben 15.000 eFt, mely összeg teljes egészében kiutalásra került.

A Gyermek és ifjúsági sport támogatása 27.605 eFt volt, melynek 96,52%-a 2018. december 31-ig felhasználásra került, a kötelezettségvállalással terhelt maradvány összege 960 eFt pedig 2019.január 3-án kiutalásra került.

A 2018. december 31. napjáig a tervezett előirányzatoknak 96,87%-a felhasználásra került.

***Kommunális és városüzemeltetési kiadások (15.sz.melléklet)***

Az Egyéb feladatok előirányzatából fizettük ki a Szova Zrt-vel kötött szerződés alapján az aluljárók fenntartását, nyilvános illemhelyek üzemeltetését, autóbuszvárók fenntartását, közterületek lobogózását, utcanévtáblák kihelyezését, közterületi hulladékgyűjtők karbantartását és cseréjét, egyéb városgazdálkodási szolgáltatásokat (szánkó-, sípálya, szökőkút), városi rágcsálóirtásokat.

Eltávolításra került 16 db önkormányzati hirdető berendezés, illetve engedély nélküli magántulajdonú reklámhordozók a város közterületeiről.

Kifizetésre került továbbá a Boldog Brenner János liget utcanévtábla készítése és elhelyezése a 4652/2 hrsz ingatlanon, a város területén lévő 6 db tüzivíztározóra vonatkozó jogszabályi előírásoknak való megfeleléshez szükséges javítási és karbantartási munkái, szánkópálya üzemeltetéséhez szükséges ideiglenes mérőhelyek bekapcsolása.

Elkészült a Zeneiskola mögötti parkoló sorompójának javítási munkája, a Fő tér nyilvános illemhely mellvéd gránit lap burkolat rögzítése, Szent Quirinus emlékhely helyreállítási munkái, a Szentháromság szobor öntöttvas kerítésének hiányzó részeinek pótlása, a pótláshoz szükséges öntősablon beszerzése és a kapu nyitását-zárását biztosító zárszerkezet javítása, hiányzó elem pótlása, a Liszt Ferenc tömbbelső játszótér melletti terület fertőtlenítése, Sólyom u. 54-56. előtti kapubejárók tisztítása.

Szintén ebből a tételből került kifizetésre a Liget utcai közúti gyalogos Aranypatak híd szakértői vizsgálata, a Szombathely, 3936/1 hrsz-ú ingatlanon korábban elhelyezett hulladék mennyiségi meglétének meghatározására irányuló környezetvédelmi szakértői vélemény készítése.

A Közvilágítás előirányzatából a városi hálózat áramdíját fizettük az E.OnZrt, valamint az MVM Partner Zrt. részére.

A köztisztasági tevékenységet a SZOVA Zrt., az iIlegális hulladéklerakókkal kapcsolatos tevékenységet a SZOMHULL Nonprofit Kft. a szerződésében foglaltak szerint végezte, pénzforgalmi teljesítés ennek megfelelően megtörtént.

A Csaba úti felüljáró fenntartását, karbantartását a SZOVA Zrt., illetve az MVM Zrt. szerződés szerint teljesítette.

A parkfenntartási munkákat a város teljes területén a Szombathelyi Parkfenntartási Kft. látja el parkfenntartási szerződés keretében.

A légszennyezettségi mérőállomások villamos energia ellátása előirányzatából a Szombathelyi Sportközpont és Sportiskola Nonprofit Kft. részére a telepített mérőállomások 2018. I. félévi villamos áram díját térítettük meg, mivel a támogatási megállapodás módosításával 2018. II. félévétől az áramdíj költségét a Győr-Moson-Sopron Megyei Kormányhivatal fizeti.

A Temetkezés és ezzel kapcsolatos szolgáltatásokat a szerződésnek megfelelően végezte a szolgáltató. 2017. december 1-től a Vas Megyei Temetkezési Kft-vel 15 évre szóló vagyonkezelési szerződést kötöttünk.

A vízhasználati díjtételből a vízkészlet használati járulék összege került kifizetésre, mely tartalmazza a Sportliget felújításhoz kapcsolódó vízi létesítmények vízgazdálkodási díját is.

Folyékony hulladékgyűjtés tételből a közszolgáltatási szerződés szerint Szombathely közigazgatási területén a háztartási szennyvíz begyűjtését és ártalommentes elhelyezésének kiszállás és munkadíját fizettük ki.

A szolgalmi joggal terhelt épületrészek karbantartását a megállapodásoknak megfelelően fizettük ki a társasházaknak. A Március 15 tér 1. – Petőfi Sándor u. 51. Társasházzal megkötöttük a megállapodást az éves fenntartási és karbantartási költségekhez való hozzájárulás céljából.

Szökőkutak előre nem látható hibaelhárítása sorából a Berzsenyi téri 3 db szökőkút medence téli lefedési munkáit, a Fő téri szökőkút szívócső leürítő vezeték kiépítési munkáit és a 9.2 kW-os szökőkúti keringető szivattyú motor javítási munkáit fizettük ki.

A Környezetvédelmi kiadások előirányzatából a Városfejlesztési,- Üzemeltetési és Környezetvédelmi Bizottság a következőket támogatta: szárazelem gyűjtési akció, „Nem bántja a szemét a szemét?” vetélkedő.

Jogszabály általi kötelezettségként a környezetállapot értékelésére a szerződést megkötöttük, melynek teljesítési határideje 2019. október.

***Út – hídfenntartási kiadások (16.sz.melléklet)***

Az Út–hídfenntartási kiadásokra biztosított előirányzatoknál a feladatok a kötelezettségvállalások alapján megrendelt munkákat figyelembe véve teljesültek.

A „Kátyúkár-önerő biztosítása” előirányzatából az önkormányzati önerő összegét fizettük ki magánszemélyek részére.

A Jelzőlámpák előirányzatából az önkormányzati utak csomópontjaiban lévő forgalomirányító berendezések üzemeltetését, karbantartását és a városi jelzőlámpák áramdíjait fedeztük.

A Közvilágítás előirányzatából fizettük ki a Puskás Tivadar u. 7. sz. előtt kitört közvilágítási oszlop kiépítési munkáit, a Zanati úti aluljáró, a Pelikán szobor, a Senyefai u. lámpatest javítását, a Pázmány Péter krt. közvilágítás bővítési munkáit, a Rákóczi Ferenc utcában a rendezvényeket ellátó kábelek javítási munkáit bontással és burkolat helyreállítással, a Brutcher János utcában elosztószekrény áthelyezését, gyalogátkelőhely közvilágítás kiépítését.

Elkészült Fő téri energiaoszlopok érintésvédelmi felülvizsgálata és a feltárt hibák javítása, valamint az energiaoszlopok elromlott és megrongált zárcseréje egységes nyitású zárszerkezetűre, illetve a Fő tér 40. szám alatti főelosztó érintésvédelmi jegyzőkönyv alapján feltárt hibáinak javítási munkái.

Elvégeztük a Rákóczi Ferenc, Szent Márton és Király utcai, Fő téri padvilágító, a burkolatban lévő díszvilágítási lámpatestek, a faveremrácsokban lévő díszvilágítási lámpatestek, valamint a Fő tér közeli és egyéb középületek díszvilágítási lámpatesteinek javítási munkáit.

A Hídfenntartás tételből a Markusovszky utcai Gyöngyös-patak híd dilatációs lemezének hegesztését, Búzavirág u-i gyalogos híd korrodált korlátjainak rögzítését, a Szent. Gellért utcai Perint híd és a Dugovics Titusz u. gyalogoshíd javítását, valamint a Liget utcai Arany-patak híd felújítását végeztettük el.

A „Zárt csapadékcsatorna” tételből a zárt csatorna fedlapjainak, víznyelőrácsainak cseréjét, szintbeemelését, a felmerülő hibák, károk elhárítását, javítását és a csapadékcsatorna rendszer tisztítási munkáit fizettük ki.

A Nyílt árok tisztítás előirányzatából a nyílt árkok iszapolást, mederprofilozását, az árkok területén lévő bozót és cserje irtását végeztettük el.

A Víznyelők tisztítása előirányzatát az azonnali beavatkozást igénylő feladatok elvégzésére használtuk fel.

***Felhalmozási célú kiadások (18.sz.melléklet)***

## *Pénzeszközátadás*

A Zsidó Kultúra Háza felújításához, a belső helyiségek kialakításának, bővítésének, az épület vakolásának, szigetelésének, a kerítés átépítésének kivitelezéséhez biztosított 5.000 eFt támogatást kifizettük.

A Szombathelyi Szolgáltatási Szakképzési Centrum – Oladi Szakgimnázium és Szakközépiskola tetőfelújításához 15.000 eFt hozzájárulást fizettünk ki.

## *Költségvetési szervek beruházásai és felújításai*

## Az Óvoda felújítás előirányzatából a Gazdasági és Városstratégiai Bizottság határozatainak megfelelő feladatok kerültek elvégzésre.

## *Lakásalap*

Önkormányzati felhalmozási kiadások között 70.828 e Ft-ot biztosított a Szombathely Megyei Jogú Város Közgyűlése az önkormányzati bérlakások felújítására, melyből 2018. december végéig 36.529 e Ft került kifizetésre.

## *Vagyongazdálkodás*

A Vagyongazdálkodási kiadások (ingatlan kisajátítás, vásárlás) előirányzatából 4.635 eFT-ot fizettünk ki ingatlanok vásárlására, melyekre a fejlesztési célok – temetőbővítés, Északi-iparterület fejlesztése, kerékpárút projekt – megvalósítása érdekében volt szükség.

## *Közművesítés*

A Víziközmű-használati és szennyvízközmű-használati díjak felhasználása a gördülő fejlesztési tervben foglaltaknak megfelelően történt. A VASIVÍZ Zrt-vel kötött üzemeltetési szerződés melléklete rendelkezik a használati díj megállapításáról és a felek közötti elszámolási kötelezettségekről. Az önkormányzat évente két alkalommal számlát állít ki használati díj címén az üzemeltető felé. Az üzemeltető a használati díjakkal szemben kompenzációval számolja el a rekonstrukciós munkákról kiállított számlák értékét.

## *Közlekedés, útépítés, közvilágítás, hídfelújítás*

Az út, járda, kerékpárút, parkoló, közvilágítás építési és felújítási program előirányzatából fizettük a 2017. évi útfelújítási programjának bonyolítási feladatainak és műszaki ellenőrzési feladatainak ellátását, a tervezési és kivitelezési munkákhoz kapcsolódó - engedélyezési, forgalomba helyezési, e-építési napló - rendszerhasználati díjakat.

Elkészült a Kötő utcai közvilágítás kiépítése, a Perintparti-sétány, a Kilátó és Dob utcák burkolat javítási, a Brutscher József u., a Jáki úti, a Külső Pozsonyi úti járda, a Szigligeti Ede u. felújítási munkái.

Az előirányzatból került kifizetésre a következő helyszínek tervezési munkái: a Bem J. u. 8 sz. mögötti parkoló, Felsőőr u., Király u. 9-11. u. parkolók, a Csaba úti gyalogátkelőhely, a Kodály Z. u- Váci M. u. parkolók kiépítése; a Vereckei és a Homok utcai járdák felújítása, a Söptei u. 66-tól a körforgalomig a hiányzó közvilágítása, a 86-87. sz. főút Vépi út körforgalmi csomóponton történő átvezetés kapcsán a kisajátítási munkarészek és a humuszgazdálkodási terv elkészítése és földvédelmi járulék.

Szombathely és Balogunyom hiányzó kerékpárútjának kiviteli tervei elkészültek.

*Egyéb beruházások*

Városfejlesztési alap előirányzatából a kifizetések Gazdasági és Városstratégiai Bizottság döntéseinek megfelelően megtörténtek, illetve folyamatban vannak a beszerzések, kivitelezések, tervezések, pénzeszközátadások, támogatások.

A Herényi temető bővítése a 120/13 és a 120/11 hrsz-ú ingatlanok területén a növénytelepítési munkák megtörténtek.

Jáki u. temető I. világháborús hadisírjainak és emlékműveinek felújítása a Honvédelmi Minisztérium támogatásával elkészült. A Szentkirályi temetőben a kerítés felújítása megtörtént.

Jedlik Ányos Terv keretében az ”A” típusú elektromos autótöltő állomások telepítésének határideje módosult, befejezési határidő: 2019. augusztus 30.

Aranypatak revitalizációjára a közbeszerzési eljárás lezárult, a kivitelezői szerződés és a kapcsolódó műszaki ellenőri szerződés aláírása folyamatban van.

*Egyéb fejlesztések*

Az Évközi tervezések sorából a Szombathely-Balogunyom közötti kerékpárút hatósági engedélyezési eljárási díjait, a Vásárcsarnok ideiglenes üzemeltetésével kapcsolatos élelmiszer technológiai terveit és a 2017-2018. évi klímadíjakat fizettük ki.

*Nagyprojektek, projektek*

A TOP projektek auditálási kiadásai sor a „TOP-6.1.5-15-SH1-2016-00001 Szombathely Megyei Jogú Város közúthálózati elemeinek gazdaságfejlesztési célú megújítása és a „TOP-6.4.1-15-SH1-2016-00001 Szombathely Megyei Jogú Város kerékpárosbarát fejlesztése” projektek közúti biztonsági auditálási feladataihoz nyújt fedezetet. A tevékenység ellátása folyamatban van, a beruházások megvalósítását követően fog lezárulni.

A 2014-2020 évekre szóló projektek előkészítése sor felhasználása folyamatosan, a felmerülésnek ütemébenek megfelelően történik, a projektek megvalósítása érdekében szükséges, de a támogatásokból nem elszámolható kiadásokra.

A Kőszegi u. 44. alatti épület felújítása befejeződött.

A Modern Városok Program - Szent Márton Terv II. ütem keretében az Ady tér és környezetének fejlesztésére vonatkozó engedélyes és nem engedélyköteles tervek elkészültek, az engedélyköteles tervek benyújtási határideje 2019. augusztus 31. A Szent Márton utca felújítására vonatkozó tervek és engedélyek rendelkezésre állnak.

A Modern Városok Program- Késmárk utcai Teniszcentrum fejlesztésére vonatkozó közbeszerzési eljárás lezárult, a kivitelezésre vonatkozó szerződés aláírás alatt van.

A Modern Városok Program -Fedett uszoda a közműrekonstrukciójára és megújuló energiarendszerének kiépítésére vonatkozó szerződést megkötöttük. A III. ütem, a családbarát élményfürdő kivitelezésére vonatkozó közbeszerzési eljárás előkészítése folyamatban van.

A TOP-6.1.1-15-SH1-2016-00001 - A szombathelyi Északi Iparterület fejlesztése projekt keretében közműfejlesztési hozzájárulások kifizetésre kerültek. A víziközművek és az utak tervei elkészültek.

A TOP-6.1.3-15-SH1-2016-00001 - Szombathelyi Vásárcsarnok fejújításának kivitelezésére vonatkozó közbeszerzési eljárás eredménytelenül zárult.

A TOP-6.1.4-00001 Képtár turisztikai célú felújítására vonatkozó közbeszerzési eljárás folyamatban van.

A TOP-6.1.4-00003 Víztorony és környezetének turisztikai célú fejlesztése projekt keretében a kivitelezésre vonatkozó szerződés aláírása folyamatban van.

TOP-6.1.4-00004 Schrammel Imre életművének méltó elhelyezése Szombathelyen a kiviteli tervek elkészültek, a közbeszerzési eljárás előkészítése folyamatban van.

A TOP-6.1.5-15-SH1-2016-00001 SZMJV közúthálózati elemeinek gazdaság fejlesztési célú megújítása projekt kivitelezésére vonatkozó közbeszerzés ajánlatok elbírálása folyamatban van.

A TOP-6.2.1-15-SH1-2016-00002 Óvoda fejlesztések Szombathelyen projekt keretében az Aréna Óvoda kivitelezésére vonatkozó közbeszerzési eljárás (3. kiírás) folyamatban van. A Benczúr Gyula utcai, a Mesevár, a Szivárvány Óvodák kivitelezésére a szerződés aláírása 2019. február végén megtörtént. A Gazdag Erzsi Óvoda kivitelezésére vonatkozó szerződés felmondásra kerül, mivel a vállalkozó a munkákat nem végezte el. A Vadvirág Óvodák korszerűsítése 80 %-os készültségen áll.

A TOP-6.2.1-15-SH1-2016-00003 - Százszorszép Bölcsőde és Mocorgó Óvoda fejlesztése Szombathelyen projektben a kivitelezés befejeződött.

TOP-6.2.1-15-00004 Weöres Sándor és Pipitér Óvoda fejlesztése Szombathelyen projektben a Pipitér Óvoda korszerűsítési munkái és a Weöres Sándor Óvoda bővítésének munkái befejeződtek.

A TOP-6.2.1-15-SH1-2016-00005 Bölcsőde fejlesztések Szombathelyen című projekt keretében a Bokréta Bölcsőde felújítása befejeződött, a Kuckó Bölcsőde felújítása folyamatban van, a Csodaország Bölcsőde felújítására vonatkozó vállalkozási szerződés aláírás alatt van.

A TOP-6.3.1-15-SH1-2016-00001 Szent László király utcai felhagyott iparterület fejlesztése projekt keretében a Vívóakadémia, a kereskedelmi egységek, a Cserkészház és az Asztalitenisz csarnok kivitelezési munkái folyamatban vannak. Befejezési határidő: 2019. augusztus 31.

A TOP-6.3.2-15-SH1-2016-00001 - A szombathelyi Sportliget fejlesztése projektben a kivitelezési szerződések aláírásra kerültek, a munkavégzés zajlik.

TOP-6.3.3-15-SH1-2016-00001 Szombathely bel- és csapadékvíz védelmi rendszerének fejlesztése projekt keretében a Stromfeld és Joskar-Ola szakaszok kivitelezése befejeződött, a további 6 szakaszra vonatkozó kivitelezői szerződéseket aláírtuk, a kivitelezések véghatárideje 2019. november.

A TOP-6.4.1-15-SH1-2016-00001 - Szombathely Megyei Jogú Város kerékpárosbarát fejlesztése projektben a kiviteli tervek elkészültek, a kivitelezésre vonatkozó közbeszerzési eljárás folyamatban van.

A TOP-6.5.1-15-SH1-2016-00002 - AGORA központ energetikai korszerűsítése, a TOP-6.5.1-15-SH1-2016-00003 - Neumann János Általános Iskola felújítása projektek keretében az Agora Központ korszerűsítése és a Neumann János Általános Iskola felújítása befejeződött, valamint a TOP-6.5.1-15-SH1-2016-00004 Óvodák energetikai korszerűsítésére projektek keretében a Hétszínvirág, Margaréta, Micimackó, Napsugár Óvodák energetikai korszerűsítése is elkészült.

A TOP-6.5.1-15-SH1-2016-00005 - Egészségügyi intézmények energetikai korszerűsítésére - Váci M. utcai és Jáki úti rendelők - vonatkozó kivitelezési munkái befejeződtek 2019. január 31-én.

A TOP-6.6.1-15-SH1-2016-00001 Új Egészségügyi Alapellátó Központ kialakítására vonatkozó közbeszerzési eljárás csökkentett műszaki tartalommal folyamatban van.

A TOP-6.6.2-15-SH1-2016-00001 Szociális alapszolgáltatások fejlesztése Szombathelyen projekt keretében a Kodály Zoltán utcai Családsegítő és Gyermekjóléti Szolgálat épületeinek felújítása befejeződött 2018. október 30-án. A Barátság utcai Idősek Klubjának felújítása több, mint 50 %-os készültségen megállt, a kivitelező cég felszámolása miatt. A munkák befejezésére vonatkozó közbeszerzési eljárás nyertesével a befejező munkákra a szerződéskötés folyamatban van.

A TOP-6.7.1-15-SH1-2016-00001 Szociális városrehabilitáció II. ütem projektelemek közül a 25 bérlakás és a Nárai u. 1. felújításának befejezési határideje: 2019. március 31. A Brenner Tóbiás körúton az iskolai buszöböl, a Szigligeti utca (Brenner Tóbiás krt.-Táncsics M. u. szakasza), a Tóth István park, valamint a Szalézi tér felújítása elkészült.

**IV.FINANSZÍROZÁSI MŰVELETEK**

## Hitelállomány alakulása

SZMJV Önkormányzata 2018. évben nem vett igénybe külső pénzügyi forrást.

A hitelállomány alakulása ezer Ft-ban:

|  |  |  |  |  |  |  |
| --- | --- | --- | --- | --- | --- | --- |
|  | 2013. | 2014. | 2015. | 2016. | 2017. | 2018. |
| **Hitel Nyitóállomány** | 13.867.631 | 4.382.932 | 0 | 0 | 0 | 0 |
| Hitel felvétel | 0 | 0 | 0 | 0 | 0 | 0 |
| Hiteltörlesztés -önerő | 1.353.968 | 22.384 | 0 | 0 | 0 | 0 |
| Hiteltörlesztés –adósságkonszo-lidáció |  | 4.449.917 | 0 | 0 | 0 | 0 |
| **Zárállomány** | **4.375.694** | **- 89.368** | **0** | **0** | **0** | **0** |
| Hitelállomány  értékelése | 7.238 | 89.368 | 0 | 0 | 0 | 0 |
| **Hitel Mérleg záró** | **4.382.932** | **0** | **0** | **0** | **0** | **0** |
| Kötvény | 2.499.980 |  |  |  |  |  |
| Adósságkonszo-lidáció | 2.499.980 |  |  |  |  |  |
| **Összesen** | **16.367.611** | **0** | **0** | **0** | **0** | **0** |

Az államháztartásról szóló törvény végrehajtásáról szóló kormányrendelet előírása alapján 2019. évre vonatkozóan 93.155 eFt állam általi megelőlegezést folyósított a Kincstár, mely december 21-én az önkormányzat bankszámláján jóváírásra került. Az elszámolási szabályok szerint 2019.évben történik a támogatási előleg elszámolása a nettó finanszírozás keretében.

Az önkormányzat és az intézmények előző évi költségvetési maradvány igénybevételének teljesítését a számviteli szabályok szerint könyveltük.

**V. VAGYON ALAKULÁSA**

Szombathely Város Önkormányzatának összevont mérlegadatait a 23-24.sz.melléklet tartalmazza.

**Eszközök**

|  |  |  |  |
| --- | --- | --- | --- |
| **Eszközök** | **2017.12.31 zárómérleg** | **2018.12.31 zárómérleg** | **2018/2017**  **%** |
| A/I. Immateriális javak | 58.083 | 34.605 | 59,58 |
| A/II. Tárgyi eszközök | 68.611.571 | 69.702.156 | 101,59 |
| A/III. Befektetett pénzügyi eszközök | 7.299.516 | 6.477.567 | 88,74 |
| A/IV. Koncesszióba, vagyonkezelésébe adott eszközök | 811.490 | 815.869 | 100,54 |
| **A/ Nemzeti Vagyonba tartozó Befektetett eszközök összesen** | **76.780.660** | **77.030.197** | **100,32** |
| B/I. Készletek | 20.606 | 22.522 | 109,30 |
| B/II. Értékpapírok | 0 | 0 |  |
| **B/ Nemzeti Vagyonba tartozó Forgóeszközök összesen** | **20.606** | **22.522** | **109,30** |
| C/ Pénzeszközök | 9.059.029 | 10.518.290 | 116,11 |
| D/ Követelések | 1.371.354 | 1.316.162 | 95,98 |
| E/ Egyéb sajátos elszámolások | -52.224 | 65.881 |  |
| F/ Aktív időbeli elhatárolások | 399.330 | 457.819 | 114,65 |
| **ESZKÖZÖK ÖSSZESEN** | **87.578.755** | **89.410.871** | **102,09** |

Az önkormányzat összevont mérlegfőösszege a 2017.évi zárómérleg adataihoz képest 87.578.755 eFt-ról 89.410.871 eFt-ra módosult. A tárgyi eszközök növekedése, a befektetett pénzügyi eszközök csökkenése, valamint a pénzeszközök növekedése hatott jelentősen a főösszeg változására.

Tárgyi eszközök

A befejezetlen beruházások állománya jelentősen emelkedett. Az útfelújítások, parkolók kialakítása, csapadékcsatorna felújítások, illetve a TOP és Modern Város projektek keretében megvalósuló beruházások miatt jelentős összegek kerültek bevételezésre, mely beruházások aktiválására a következő években kerül sor.

A befejezetlen beruházások állományából 2018. évben az alábbi nagyobb beruházásokat aktiváltuk:

* Önkormányzati bérlakások felújítását
* Bokréta Bölcsőde, Százszorszép Bölcsőde felújítása
* Pipitér Óvoda, Mocorgó Óvoda felújítása
* Pálos Károly Szociális Szolgáltató Központ és Gyermekjóléti Szolgálat Kodály Z. u. 4. szám alatti épületének felújítását.

Térítésmentes átadtuk a SZMJV Önkormányzata által beszerzett húsvéti és karácsonyi díszítő elemeket a Polgármesteri Hivatalnak, illetve az Óvodák informatikai eszközfejlesztése tételsorból beszerzett projektort és vetítővásznat a Szombathelyi Köznevelési Intézmények Gazdasági, Műszaki Ellátó és Szolgáltató Szervezetének.

Térítés mentesen átvettük a Joskar-Ola Lakótelepért Alapítványtól a Joskar-Ola lakótelepen kihelyezett játszó és fitnesz eszközöket.

Egyéb csökkenésként, illetve egyéb növekedésként számoljuk el a számviteli szabályok szerint az üzemeltetésre (VASIVÍZ Zrt, SZOVA Zrt) és a vagyonkezelésbe (Szombathelyi Tankerület, SZOSZSZC, SZMSZC, Herman Ottó Szakképző Iskola, Szombathelyi Élelmiszeripari Szakképző Iskola, Vas Megyei Temetkezési Kft.) átadott-átvett eszközök főkönyvi átsorolását, illetve a kataszteri változásokat.

Vagyonkezelésbe vettük a Magyar Államtól a Thököly Imre utca 20. szám alatti ingatlant 201.300 e Ft értékben.

Befektetett pénzügyi eszközök

A részesedések, üzletrészek állományát 2018.december 31-én a 31. sz. melléklet tartalmazza.

Az önkormányzat részesedéseinek állományában bekövetkezett változások az alábbiak:

eFt

|  |  |
| --- | --- |
| **Nyitó állomány**: | **7.299.516** |
| STYL FASHION INVEST2009 Ruhaipari Kft. értékesítése (nyilvántartási érték kivezetése) | -1.470.000 |
| SZOVA Szombathelyi Vagyonhasznosító és Városgazdálkodási Nonprofit Zrt.- értékvesztés visszaírása | 648.051 |
| **Záró állomány:** | **6.477.567** |

Pénzeszközök

A pénzeszközök állománya jelentősen növekedett a projektek finanszírozását szolgáló újabb támogatási előlegek lehívása miatt.

A mérlegben kimutatott követelésállomány tételei a közhatalmi követelések, a működési bevételek követelései, a kölcsönnyújtásokhoz kapcsolódó követelések, valamint a követelés jellegű sajátos elszámolások.

A közhatalmi követelések összege stagnálást mutat, jelenleg 266.111 eFt.

A működési bevételek követelésének összege 675.913 eFt-ra csökkent. Az önkormányzat két jelentős tétele a SZOVA lakásbérleti díj hátralék, melynek értékvesztéssel csökkentett összege 115.434 eFt, valamint a VASIVÍZ szennyvíz- és ivóvíz használati díj követelés 417.320 eFt. A VASIVÍZ Zrt.-vel szemben fennálló követelés a szennyvíz- és ivóvíz rekonstrukciók kiadási számláinak kompenzálásával egyenlítődik ki.

A kölcsönnyújtásokhoz kapcsolódó követelés a SZOMHULL Nonprofit Kft 34.132 eFt összegű tagi kölcsön rendezése miatt csökkent. Az esedékes kölcsöntörlesztések is némileg csökkentik az állományt, mivel újabb kölcsönnyújtásra nem került sor. (pl. szociális lakáskölcsön, szociális kamatmentes kölcsön).

A követelés jellegű sajátos elszámolásként számoljuk el az adott előlegeket, a vagyonkezelésbe adott eszközökkel (temetők) kapcsolatos visszapótlási követelést.

Az egyéb sajátos eszközoldali elszámolások az általános forgalmi adó elszámolást tartalmazzák.

Az aktív időbeli elhatárolásokat az államháztartási számviteli kormányrendelet előírásai alapján számoltuk el.

**Források**

|  |  |  |  |
| --- | --- | --- | --- |
| **Források** | **2017.12.31 zárómérleg** | **2018.12.31 zárómérleg** | **2018/2017**  **%** |
| G/ Saját tőke | 74.803.825 | 74.757.959 | 99,94 |
| H/ Kötelezettségek | 1.092.477 | 1.060.730 | 97,09 |
| I/ Kincstári számlavezetéssel kapcsolatos elszámolások | 0 | 0 |  |
| J/ Passzív időbeli elhatárolások | 11.682.453 | 13.592.182 | 116,35 |
| **FORRÁSOK ÖSSZESEN** | **87.578.755** | **89.410.871** | **102,09** |

A saját tőke változását mérleg szerinti eredmény, valamint a nemzeti vagyon változásai befolyásolják. A mérleg szerinti eredmény -283.684 eFt. A mérleg szerinti eredmény alakulását a költségvetésben meghatározott bevételi és kiadási összegeken kívül befolyásolják többek között az értékcsökkenés elszámolások, az értékvesztés elszámolások, tárgyi eszközök átadás-átvételei, időbeli elhatárolások elszámolása.

A kötelezettségek az áthúzódó szállítói kötelezettségeket, valamint a kötelezettség jellegű sajátos elszámolásokat tartalmazza. Ez utóbbi meghatározó eleme a helyi adó túlfizetések összege.

A passzív időbeli elhatárolásokat az államháztartási számviteli kormányrendelet előírásai alapján számoljuk el. Az elszámolást meghatározza a központi és európai uniós projektek támogatására befolyt fejlesztési támogatások összege.

###### **VI. AZ ÁLLAMI SZÁMVEVŐSZÉK JELENTÉSÉRE KÉSZÍTETT INTÉZKEDÉSI TERV BESZÁMOLÓT ÉRINTŐ VÉGREHAJTÁSA**

1. Az önkormányzat gazdasági társaságai aktuális pénzügyi helyzetét a Közgyűlés külön napirendi pont keretében tárgyalja a gazdasági társaságok 2018.évi mérlegbeszámolói kapcsán.
2. Az önkormányzat gazdasági társaságainak nyújtott kölcsöneinek bemutatása (Forintban):

|  |  |  |  |  |  |
| --- | --- | --- | --- | --- | --- |
|  | **Nyitó** | **kölcsön nyújtás** | **kölcsön visszafizetés** | **kölcsön elengedés** | **Záró állomány** |
| Savaria Városfejlesztési Kft. | 20.000.000 |  |  |  | 20.000.000 |
| SZOMHULL Nonprofit Kft | 34.132.000 |  | 34.132.000 |  | 0 |
| STYL FASHION Kft. | 30.000.000 |  |  |  | 30.000.000 |
| Szombathelyért Közalapítvány | 7.000.000 |  |  |  | 7.000.000 |
| Összesen: | 91.132.000 | 0 | 34.132.000 | 0 | 57.000.000 |

3. Az eszközök értékcsökkenésének és elhasználódási fokának bemutatása (Ezer Ft)

|  |  |  |  |  |  |  |
| --- | --- | --- | --- | --- | --- | --- |
|  | Immateriális javak | Ingatlanok és kapcsolódó vagyonértékű jogok | Gépek berendezések felszerelések Járművek | Tenyész-állatok | Koncesszió-ban, vagyon-kezelésbe adott eszközök | Összesen |
|  |  |  |  |  |  |  |
| Értékcsökkenés nyitó | 685 844 | 19 855 229 | 3 840 075 | 519 | 0 | 24 429 717 |
| Értékcsökkenés növekedése | 33 593 | 1 785 715 | 545 876 | 0 | 3 230 | 2 368 414 |
| Értékcsökkenés csökkenése | 8 655 | 208 523 | 333 334 | 11 | 176 | 550 699 |
| Értékcsökkenés záró | 71 782 | 21 432 421 | 4 052 617 | 508 | 51 104 | 26 247 432 |
|  |  |  |  |  |  |  |
| Az eszközök pótlására fordított tényleges kiadások | 2 235 | 2 429 642 | 200 296 | 0 | 0 | 2 632 173 |
|  |  |  |  |  |  |  |
| Eszközök elhasználódási foka | 95,36 | 24,86 | 72,43 | 100,00 | 5,89 | 28,09 |

4. Az Áht. 29/A. § szerint a helyi önkormányzat évente, legkésőbb a költségvetési rendelet elfogadásáig határozatban állapítja meg a Stabilitási tv. 45. § (1) bekezdés a) pontja felhatalmazása alapján kiadott jogszabályban – 353/2011.(XII.30.) Korm. rendelet - meghatározottak szerinti saját bevételeinek, valamint a Stabilitási tv. 3. § (1) bekezdése szerint adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

Tehát a fenti kötelezettségünknek a fent hivatkozott kormányrendeletben meghatározott adattartalommal, a hatályos új jogszabályokban foglaltak figyelembe vételével eleget tettünk a költségvetési rendeletben.

Szombathely Megyei Jogú Város Közgyűlése az önkormányzat saját bevételeinek és az adósságot keletkeztető ügyleteiből eredő fizetési kötelezettségeinek a 2018. évi költségvetési évet követő három évre várható összegét az alábbiak szerint állapította meg:

|  |  |  |  |  |  |
| --- | --- | --- | --- | --- | --- |
| ezer Ft-ban |  | **2018.** | **2019.** | **2020.** | **2021.** |
| **Megnevezés** |  | **tárgyév** | **tárgyévet követő 1.évben** | **tárgyévet követő 2.évben** | **tárgyévet követő 3.évben** |
| Helyi adóból származó bevétel | 1. | 10 330 123 | 10 502 000 | 10 502 000 | 10 502 000 |
| Önkormányzati vagyon és az önkormányzatot megillető vagyoni értékű jog értékesítéséből és hasznosításból származó bevétel | 2. | 316 745 | 200 000 | 200 000 | 200 000 |
| Osztalék, koncessziós díj, hozambevétel | 3. |  |  |  |  |
| Tárgyi eszköz és immateriális jószág, részvény, részesedés, vállalat értékesítéséből vagy privatizációból származó bevétel | 4. |  |  |  |  |
| Bírság-, pótlék- és díjbevétel | 5. | 983 | 3 500 | 3 500 | 3 500 |
| Kezesség-, illetve garanciavállalással kapcsolatos megtérülés | 6. |  |  | 0 | 0 |
| **Saját bevételek (01+... +06)** | 7. | **10 647 851** | **10 705 500** | **10 705 500** | **10 705 500** |
| **Saját bevételek (08. sor) 50%-a** | 8. | **5 323 925** | **5 352 750** | **5 352 750** | **5 352 750** |
| **Előző év(ek)ben keletkezett tárgyévet terhelő fizetési kötelezettség (11+...+17)** | 9. | **0** | **0** | **0** | **0** |
| Hitelből eredő fizetési kötelezettség | 10. |  |  |  |  |
| Kölcsönből eredő fizetési kötelezettség | 11. |  |  |  |  |
| Hitelviszonyt megtestesítő értékpapírból eredő fizetési kötelezettség | 12. |  |  |  |  |
| Adott váltóból eredő fizetési kötelezettség | 13. |  |  |  |  |
| Pénzügyi lízingből eredő fizetési kötelezettség | 14. |  |  |  |  |
| Halasztott fizetés, részletfizetés fizetési kötelezettsége | 15. |  |  |  |  |
| Szerződésben kikötött visszavásárlási kötelezettség | 16. |  |  |  |  |
| Kezesség-, és garanciavállalásból eredő fizetési kötelezettség | 17. |  |  |  |  |
| **Tárgyévben keletkezett, illetve keletkező, tárgyévet terhelő fizetési kötelezettség (19+...+26)** | 18. | 0 | 0 | 0 | 0 |
| Hitelből eredő fizetési kötelezettség | 19. |  |  |  |  |
| Kölcsönből eredő fizetési kötelezettség | 20. |  |  |  |  |
| Hitelviszonyt megtestesítő értékpapírból eredő fizetési kötelezettség | 21. |  |  |  |  |
| Adott váltóból eredő fizetési kötelezettség | 22. |  |  |  |  |
| Pénzügyi lízingből eredő fizetési kötelezettség | 23. | 0 | 73 748 | 145 827 | 143 449 |
| Halasztott fizetés, részletfizetés fizetési kötelezettsége | 24. |  |  |  |  |
| Szerződésben kikötött visszavásárlási kötelezettség | 25. |  |  |  |  |
| Kezesség-, és garanciavállalásból eredő fizetési kötelezettség | 26. |  |  |  |  |
| **Fizetési kötelezettség összesen (09+18)** | 27. | **0** | **73 748** | **145 827** | **143 449** |
| **Fizetési kötelezettséggel csökkentett saját bevétel (08-27)** | 28. | **5 323 925** | **5 279 002** | **5 206 923** | **5 209 301** |

5. Be kell mutatni az Önkormányzat folyamatban lévő és tervezett fejlesztéseihez szükséges belső és külső források rendelkezésre állását, és ebből a szempontból értékelni kell az Önkormányzat beruházásait.

A 2018.évi maradvány elszámolásról szóló előterjesztés egyértelműen kimutatta, hogy a korábbi években elkezdett, folyamatban lévő beruházások, fejlesztések forrása rendelkezésre áll.

A 2019.évben induló fejlesztések forrása egy részét a működési költségvetésben elért többlet, másrészt a vagyonértékesítési bevételek tervezett 200 millió Ft –os összege biztosítja.